**NOTĂ INFORMATIVĂ**

**la proiectul hotărîrii Guvernului pentru aprobarea Regulamentului privind organizarea şi funcţionarea Ministerului Afacerilor Interne**

Proiectul hotărîrii Guvernului pentru aprobarea Regulamentului privind organizarea şi funcţionarea Ministerului Afacerilor Interne a fost elaborat în vederea executării prevederilor art.22 alin.(1) din Legea nr.98 din 4 mai 2012 privind administrația publică centrală de specialitate și art. 7 lit. b) din Legea nr. 136 din 7 iulie 2017 cu privire la Guvern.

La elaborarea proiectului hotărîrii de Guvern s-a ținut cont de prevederile Hotărîrii Guvernului nr. 595 din 26 iulie 2017 pentru aprobarea Structurii-tip a Regulamentului privind organizarea şi funcţionarea ministerului și a Hotărîrii Guvernului nr. 594 din 26 iulie 2017 cu privire la restructurarea administrației publice centrale de specialitate.

Astfel, prin proiect se propune aprobarea:

1. Regulamentului privind organizarea şi funcţionarea Ministerului Afacerilor Interne;
2. structurii aparatului central și efectivului limită al Ministerului Afacerilor Interne;
3. organigramei Ministerului Afacerilor Interne.

Proiectul Regulamentului privind organizarea şi funcţionarea Ministerului Afacerilor Interne stabilește misiunea, funcțiile de bază și drepturile acestuia.

În această ordine de idei, Ministerul Afacerilor Interne are misiunea de a analiza situația și problemele din domeniile de activitate gestionate și de a elabora politici publice eficiente în următoarele domenii:

1) asigurarea legalităţii, menţinerea, asigurarea şi restabilirea ordinii şi securităţii publice inclusiv prin implementarea managementului operaţional în domeniul ordinii publice la nivel naţional;

2) managementul integrat al frontierei de stat, gestionarea activităţilor aferente respectării regimului frontierei de stat;

3) combaterea criminalităţii organizate, inclusiv transfrontaliere;

4) gestionarea eficientă a fluxului migrațional, azilului și integrării străinilor;

5) prevenirea şi lichidarea consecinţelor situaţiilor de urgenţă şi excepţionale, protecţia civilă, apărarea împotriva incendiilor şi acordarea primului ajutor calificat;

6) asigurarea respectării drepturilor şi libertăţilor fundamentale ale omului, precum şi apărarea proprietăţii publice şi private;

7) evidenței populației și cetățeniei;

8) rezervelor materiale de stat și de mobilizare;

9) organizarea securității interne, protecția informațiilor, prevenirea și combaterea manifestărilor de corupție și conflictelor de interes;

10) managementul funcțiilor cu statut special din cadrul ministerului;

11) alte domenii stabilite de legislația în vigoare.

Totodată, ministerului îi revine misiunea de a monitoriza calitatea politicilor și actelor normative şi de a propune intervenții justificate ale statului care urmează să ofere soluții eficiente în domeniile de competenţă, asigurând cel mai bun raport dintre rezultatele scontate şi costurile preconizate.

Efectivul-limită al aparatului central al Ministerului Afacerilor Interne se propune a fi stabilit în număr de 138 unităţi, în prezent, conform statului de personal, aparatul central al Ministerului Afacerilor Interne dispune de un efectiv de 158 de unități, diminuarea numărului de unități de personal având la bază optimizarea funcțiilor în cadrul acestuia.

Din totalul de 138 unități, 74 unități (54 %) urmează a fi funcții publice cu statut special, 39 (28%) - funcții de suport și 29 (21%) - funcții de conducere.

Din punct de vedere structural, aparatul central al Ministerului Afacerilor Interne se propune a fi format din:

Ministru

Cabinetul ministrului

Secretarul general de stat

Secretarii de stat

Direcția analiză, monitorizare și evaluare a politicilor

Direcția politici în domeniul ordinii și securității publice

Direcția politici prevenire și combatere a criminalității

Direcția cooperare internațională

Direcția politici în domeniul managementului integrat al frontierei de stat

Direcția politici în domeniul migrației și azilului

Direcția politici în domeniul evidenței populației și cetățeniei

Direcția politici în domeniul gestionării crizelor și situațiilor de urgență

Direcția politici de personal și învățământ

Direcția politici în domeniul rezervelor materiale de stat şi de mobilizare

Direcţia generală suport (Direcția juridică; Direcția resurse umane; Direcția financiar-administrativă; Direcția management documente; Direcția informare, comunicare cu mass-media și protocol)

Serviciul regim și protecția datelor

Serviciul de audit.

Având în vedere domeniile de competență, în cadrul ministerului urmează să activeze un secretar general de stat și patru secretari de stat.

În scopul respectării prevederilor Legii nr.239 din 13 noiembrie 2008 privind transparenţa în procesul decizional, proiectul a fost plasat pe pagina web oficială a Ministerului Afacerilor Interne (www.mai.gov.md), în rubrica: Transparenţa, secţiunea: Consultări publice.

Viceministru Dorin PURICE